આ તો થઈ દાંડી પ્રોજેક્ટ અને દાંડી હેરિટેજ રૂટના આયોજનની વાત. સવાલ એ છે કે આયોજનના એક દાયકા બાદ આ બંને પ્રોજેક્ટની સ્થિતિ શું છે? પહેલાં વાત દાંડી ગામમાં આકાર પામી રહેલા દાંડી સ્મારક પ્રોજેક્ટની. ૨૦૧૫માં રજૂ થયેલા કેગના રિપોર્ટ પ્રમાણે રૂ.૨૦.૪૩ કરોડનો ખર્ચ કર્યા પછી પણ આ પ્રોજેક્ટ અધૂરો છે. સમગ્ર પ્રોજેક્ટ વર્ષ ૨૦૧૧માં પૂર્ણ કરવાનો હતો પણ આજની તારીખે તે ક્યારે પૂર્ણ થશે તે કહી શકાય તેમ નથી. કેગના રિપોર્ટમાં જણાવ્યા મુજબ આ પ્રોજેક્ટના અમલની કામગીરી ૨૦૧૦માં વર્કઑર્ડર દ્વારા ટૂરિઝમ કોર્પોરેશન ઓફ ગુજરાતને સોંપાઈ હતી.